Vlieëniers oorweeg staking weens krisis by SAL | Maroela Media
Die Vlieëniersvereniging van die Suid-Afrikaanse Lugdiens (Saapa) dreig om te staak – vir die eerste keer in 80 jaar – om verandering by die beleërde staatslugdiens teweeg te bring.
Kapt. Grant Back, voorsitter van Saapa, het in 'n verklaring gesê onlangse verwikkelinge by SAL, waaronder die aanstelling van die operasionele bestuurder as tussentydse hoof, is rede tot groot kommer ons onrustigheid.
Back het gesê terwyl SAL onder uitgaande hoof Vuyani Jarana wel vordering gemaak het, bly die mees kritieke kwessies onopgelos. Die redery is gevolglik basies wanfunksioneel.
"Die eenvoudige waarheid is dat SAL nie gaan oorleef tensy kritiese operasionele en tegniese tekortkominge dadelik deur 'n bevoegde span leiers gepak word nie.
Die vereniging sê SAL benodig 'n leier met die nodige ervaring en finansiële vernuf om 'n groot lugredery te bestuur en "ongelukkig is me. (Zuks) Ramasia nie daardie persoon nie".
Ramasia is ná Jarana se bedanking as waarnemende hoof van SAL aangestel.
Volgens Back is verskeie lede van die huidige bestuurspan voor Jarana aangestel en is dit dieselfde span wat die redery is sy huidige onhoudbare posisie ingestuur het.
Die vereniging het reeds aan die raad geskryf om sy teleurstelling met Ramasia se aanstelling en die behoud van SAL se onderpresterende raad te kenne te gee. Hulle vergader vandeesweek om die krisis te bespreek.
Back sê die vereniging praat ook met sy lede om op gepaste optrede te besluit. Die moontlikheid van 'n staking word nie uitgesluit nie.
"SAL-vlieëniers gaan nie terugsit terwyl die kringloop van agteruitgang toegelaat word om voort te duur nie. Soos ander vakbonde, moet ons 'n streep trek en regmaak om op te tree.
"Ons sal 'n besluit oor optrede nie ligtelik neem nie. Ons bedoeling is nie om verdere probleme by die lugredery te skep nie; dit is om die verdere vermorsing van belastingbetalers se geld stop te sit en SAL uiteindelik op 'n pad na herstel te plaas," sê Back.
Back sê die vereniging het dit ook duidelik aan die raad en die regering gemaak dat hy nie gaan toelaat dat vlieëniers die sondaars word, soos wat in die tyd van Dudu Myeni, die voormalige voorsitter van SAL se raad, gebeur het nie.
"Die vlieëniers by SAL vervul 'n belangrike rol by die lugredery en SAL se sukses is vir ons uiters belangrik. Ons is bereid om te baklei vir die toekoms van dié lugdiens waaraan baie van ons ons beroepslewens gewy het."
In de nuus SAL
Ramasia het nie haarself aangestel nie.
Hoe gouer Eksdom en die bodemlose geldput SAL verkoop of geprivatiseer word hoe gouer kan hulle omgedraai word en lewensvatbaar en winsgewend word maar dit sal die unies nooit toelaat nie want dan sal al die luigatte,korruptes en kansvatters sonder werk wees. Dit gaan tans heeltemal te lekker in die twee sirkusse met die spul narre in beheer.
Ook baie lank geneem vir hul om werklik agter te kom , wat aangaan waar hul werksaam is .
Dis tyd vir die pilots om ook te vlieg.
Solank onervare mense slegs weens politieke redes aangestel word, sal die staatsinstellings al hoe meer agteruit gaan. My simpatie is dus by die vlieëniers….